Mannubbot a Balikas
Agtagilasag ti balikas a mannubbot.
Kas iti antigo a dios wenno ti kaarngina,
agparnuay daytoy iti piskel
ken urat ken gitebgiteb iti puso ken pispis
iti distansia ti panagngangabit-ken-patay
ken panagungar dagiti imuko ti sao.
Kadagiti awang ti isip, sadiay a mamunganay
ti panangararua dagiti sabong a korona
dagiti managuyaw a rurog ti sadiwa a malem
a ti angin ket mangitayyek iti alipugpog
sa mangisagut iti narugit a tapok
iti mailansa a patiray-ok. Sadiay, iti kalbario
dagiti adu a panagtutuok ni mannaniw,
sadiay a magteng ti ungto ti pammadso.
Agrupsa ti lasag ti balikas, sagrado man
daytoy wenno adiadi laeng dagiti maumrasan
a panagun-unnoy. Kas iti sagiwisiw ti angin
iti ubing a sardam. Daytoy ti karinio
dagiti panawen, kuna ti angin, sana
ipandanggo dagiti bulong iti arasaas ti parbangon
nga in-inawen dagiti bantay iti Tantalus
wenno ti Bimmaboy iti Ilocos dagiti agragut
a rikna. Iti akinkannigid nga ima ti panagbilang
kadagiti agpullo a pannakaidasay: sao kontra
iti Sao iti agbaliwegweg a panagpasugnod
dagiti misterio nga iti sellang, sadiay nga agumbi
dagiti pimpiman a rugso. Saan ta saan
a madagullit dagiti kaipapan dagiti rabrabak,
iti man internet a naglanglangayan ti dila
wenno iti saem dagiti balikas nga insawang
iti rabii dagiti daan a peggad nga iti surat
inyusuat dagiti gera iti pangngarig ti kontra-ayat.
Namak pay: sangadangan a sayangguseng
ti kaadu dagiti basol dagiti mortal a sao.
Iti lakasa ti panunot, idian ti agpakaasi
kadagiti katay a busbusbusen ni silalaing:
adda panawen ti husga uray kadagiti agmandi
a dingnguen. Saan nga iti karit ti puon
ti kaipapanan dagiti mannubbot a balikas.
Adda kadagiti palabras a makaited agas.
A Solver Agcaoili
Hon, HI
Agosto 31/08
No comments:
Subscribe to: Post Comments (Atom)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn cym_Latn vec_Latn eng_Latn eng_Latn